b'\n_START_ARTICLE_\nDanielle Steel\n_START_PARAGRAPH_\nDanielle Fernandes Dominique Schuelein-Steel (s. 14. elokuuta 1947 New York) on yhdysvaltalainen kirjailija._NEWLINE_Sukujuuriltaan portugalilais-saksalainen Steel opiskeli nuorena New Yorkissa ja l\xc3\xa4hti Pariisiin, jossa h\xc3\xa4n ty\xc3\xb6skenteli mainostoimistossa. H\xc3\xa4n alkoi kirjoittaa romaaneja, joita on k\xc3\xa4\xc3\xa4nnetty 43 kielelle ja myyty yli 650 miljoonaa kappaletta. Vuonna 1989 Steel p\xc3\xa4\xc3\xa4si Guinnessin enn\xc3\xa4tystenkirjaan oltuaan The New York Timesin parhaiten myyneiden kirjojen listalla 381 viikkoa per\xc3\xa4kk\xc3\xa4in._NEWLINE_Steel on yhdeks\xc3\xa4n lapsen \xc3\xa4iti, ja toimii monissa lasten hyvinvointia edist\xc3\xa4viss\xc3\xa4 yhdistyksiss\xc3\xa4. H\xc3\xa4n asuu lapsineen San Franciscossa. Perhe-el\xc3\xa4m\xc3\xa4n ja luovan ty\xc3\xb6n ohella Steel on ottanut televisiossa kantaa lasten hyv\xc3\xa4ksik\xc3\xa4ytt\xc3\xb6\xc3\xa4 vastaan. H\xc3\xa4n on American Humane Associationin puolestapuhuja._NEWLINE_Publishers Weekly -lehden laatiman tilaston mukaan Steel oli 1990-luvun kolmanneksi myydyin kirjailija Yhdysvalloissa. Steelin teoksia myytiin 1990-luvulla yli 37,5 miljoonaa kappaletta. Parempaan tulokseen ylsiv\xc3\xa4t vain j\xc3\xa4nnityskirjailijat John Grisham ja Stephen King.'